คําสั่งกรมบังคับคดี

ที่ 94/2543

เรื่อง การปฏิบัติหน้าที่ของเจ้าพนักงานบังคับคดี และเจ้าพนักงานวางทรัพย์ในการบังคับคดีแพ่ง

และการวางทรัพย์ซึ่งเกี่ยวข้องกับคดีฟื้นฟูกิจการของลูกหนี้

---------------------------------

          โดยที่พระราชบัญญัติล้มละลาย (ฉบับที่ 4) พ.ศ. 2541 ได้เพิ่มหมวด 3/1 กระบวนพิจารณา เกี่ยวกับการฟื้นฟูกิจการของลูกหนี้ แห่งพระราชบัญญัติล้มละลาย พุทธศักราช 2483 ซึ่งเมื่อมีการยื่นคําร้องขอ ให้ฟื้นฟูกิจการของลูกหนี้ และศาลได้มีคําสั่งให้รับคําร้องขอไว้พิจารณา จะเกิดผลทางกฎหมายจํากัดสิทธิ ที่เรียกว่า “สภาวะการหักบังคับชําระหนี้” นอกจากนี้เมื่อศาลมีคําสั่งให้ฟื้นฟูกิจการแล้วจะมีผลให้เกิด การเปลี่ยนแปลงอํานาจในการบริหารของกิจการของลูกหนี้ ดังนั้น เพื่อให้การปฏิบัติราชการเกี่ยวกับ การบังคับคดีแพ่งและการวางทรัพย์ ซึ่งอาจคาบเกี่ยวกับคดีฟื้นฟูกิจการของลูกหนี้ทั้งในส่วนกลางและ ในส่วนภูมิภาคเป็นไปด้วยความถูกต้องตามกฎหมายและมีประสิทธิภาพยิ่งขึ้น จึงมีคําสั่งดังต่อไปนี้ 


ข้อ ๑ ให้สํานักฟื้นฟูกิจการของลูกหนี้เป็นผู้รับผิดชอบจัดเก็บรวบรวมข้อมูลคดีฟื้นฟูกิจการของลูกหนี้ไว้ในระบบคอมพิวเตอร์ เพื่อให้หน่วยราชการต่าง ๆ ในสังกัดกรมบังคับคดีไว้ตรวจสอบ 


ข้อ ๒ เมื่อสํานักฟื้นฟูกิจการของลูกหนี้ได้แจ้งคําสั่งศาลในคดีฟื้นฟูกิจการของลูกหนี้ ให้หน่วย ราชการต่าง ๆ ในสังกัดกรมบังคับคดีทราบตามคําสั่งกรมบังคับคดี ที่ 198/2541 ลงวันที่ 3 มิถุนายน 2541 เรื่อง ขั้นตอนการรายงานคดีฟื้นฟูกิจการของลูกหนี้ ให้เจ้าหน้าที่ธุรการของหน่วยราชการนั้น ลงทะเบียนรับ และนําเสนอต่อผู้บังคับบัญชาภายในวันที่ได้รับหนังสือ หรือรับโทรสาร หรืออย่างช้าภายในเช้าวันทําการถัดไป


ข้อ ๓ เมื่อได้รับแจ้งความว่า ศาลได้มีคําสั่งรับคําร้องขอให้ฟื้นฟูกิจการของลูกหนี้ไว้พิจารณาแล้ว ให้เจ้าพนักงานบังคับคดีและเจ้าพนักงานวางทรัพย์ตรวจสอบว่า ลูกหนี้ในคดีฟื้นฟูกิจการของลูกหนี้เกี่ยวข้อง เป็นคู่ความ หรือผู้มีส่วนได้เสียในสํานวนบังคับคดีแพ่ง หรือสํานวนวางทรัพย์ ซึ่งอยู่ในความรับผิดชอบหรือไม่ หากมีให้แจ้งรายละเอียดแห่งคดีพร้อมส่งเอกสารที่จําเป็นและเกี่ยวข้องให้สํานักฟื้นฟูกิจการของลูกหนี้ทราบ โดยเร็วที่สุด โดยให้ส่งทางโทรสารก่อน และให้ปฏิบัติตามคําขอของเจ้าพนักงานพิทักษ์ทรัพย์ สํานักฟื้นฟู กิจการของลูกหนี้


ข้อ ๔ ก่อนที่เจ้าพนักงานบังคับคดีหรือเจ้าพนักงานวางทรัพย์จะออกไปทําการยึดทรัพย์สินของ ลูกหนี้ตามคําพิพากษา หรือจ่ายเงิน ให้แก่เจ้าหนี้ตามคําพิพากษา เจ้าหนี้ ผู้วางทรัพย์ หรือผู้มีส่วนได้เสีย ในคดี แล้วแต่กรณี นอกจากจะต้องตรวจว่าผู้ที่เกี่ยวข้องดังกล่าวถูกพิทักษ์ทรัพย์หรือไม่แล้วให้ตรวจดูด้วยว่า ผู้ที่เกี่ยวข้องเป็นลูกหนี้ในคดีฟื้นฟูกิจการของลูกหนี้หรือไม่ด้วย หากมี ให้เจ้าพนักงานบังคับคดีหรือ เจ้าพนักงานวางทรัพย์ปฏิบัติตามข้อ 3


ข้อ ๕ ให้หัวหน้าฝ่าย หัวหน้ากลุ่ม หัวหน้าสํานักงานบังคับคดีจังหวัด ผู้อํานวยการสํานักงาน บังคับคดีและวางทรัพย์ภูมิภาคที่ 1 - 9 และผู้อํานวยการกองของหน่วยราชการตามข้อ 1 ควบคุมดูแลให้ เจ้าหน้าที่ที่เกี่ยวข้องดังกล่าวปฏิบัติหน้าที่ให้เป็นไปตามคําสั่งนี้โดยเคร่งครัด

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม -                                                                                             สั่ง ณ วันที่ 18 กุมภาพันธ์ พ.ศ. 2543

 

 

                                                                                                        (นายมานิตย์ สุธาพร)

                                                                                            รองปลัดกระทรวงยุติธรรม รักษาราชการแทน

                                                                                                         อธิบดีกรมบังคับคดี